b'\n_START_ARTICLE_\nAvtoimunska bolezen\n_START_SECTION_\nDefinicija\n_START_PARAGRAPH_\nImunski sistem je odgovoren za prepoznavanje in za\xc5\xa1\xc4\x8dito pred tujimi, potencialno \xc5\xa1kodljivimi snovmi, mikroorganizmi, virusi ... Pomembno vlogo pri odzivu imunskega sistema imajo limfociti T, ki se v pri\xc5\xbeeljcu\xc2\xa0\xc2\xbbprogramirajo\xc2\xab\xc2\xa0tako, da tolerirajo celice, lastne organizmu. Ta prepoznava poteka preko tako imenovanega sistema MHC (poglavitnega histokompatibilnostnega kompleksa) \xe2\x80\x93 to so molekule, pripete na zunanji strani celi\xc4\x8dne membrane. Limfociti T se sicer ve\xc5\xbeejo na molekule MHC, vendar se ob tem ne aktivirajo. V patolo\xc5\xa1kem primeru, ko pa limfociti T ne prepoznajo kompleksa MHC kot telesu lastnega, se ob vezavi nanj aktivirajo in uni\xc4\x8dijo doti\xc4\x8dno celico. Pri avtoimunskih boleznih obstaja v organizmu skupina tak\xc5\xa1nih limfocitov T, ki nepravilno prepoznavajo telesu lastne celice in torej poleg prepoznavanja in uni\xc4\x8devanja tujkov napadajo tudi celice organizma. Prizadeta so lahko razli\xc4\x8dna tkiva ali organi; \xc4\x8de gre ti patolo\xc5\xa1ki limfociti T prepoznavajo strukture, ki so bistvene za \xc5\xbeivljenjske funcije, lahko ogrozijo \xc5\xbeivljenje. Ker imunski sistem prizadet organ ali tkivo nenehno napada, slejkoprej le-ta izgubi svojo fiziolo\xc5\xa1ko funkcijo. Tak\xc5\xa1en kroni\xc4\x8den proces oslabi celoten imunski sistem in organizem postane dovzetnej\xc5\xa1i za oku\xc5\xbebe in vznik raka._NEWLINE_Imunski sistem neprenehoma napada tak\xc5\xa1no tkivo ali organ, reparacijski mehanizmi organizma pa ga sku\xc5\xa1ajo \xc4\x8dim u\xc4\x8dinkoviteje obnavljati. \xc4\x8ce avtoimunske bolezni ne zdravimo, tak\xc5\xa1en proces praviloma poteka vse nadaljnje \xc5\xbeivljenje oziroma dokler ni prizadeta struktura popolnoma uni\xc4\x8dena.\n_START_SECTION_\nZgledi\n_START_PARAGRAPH_\nDanes med avtoimunske bolezni pri\xc5\xa1tevamo pribli\xc5\xbeno 60 bolezni, ki prizadevajo razne organe. Nekatere so specifi\xc4\x8dne za dolo\xc4\x8den organ, druge so sistemske, torej razprostranjene po vsem telesu (npr. revmatoidne bolezni)._NEWLINE_Med avtoimunske bolezni sodijo na primer: avtoimuna oblika hepatitisa, kroni\xc4\x8dni gastritis, sladkorna bolezen, glomerulonefritis, bazedovka, Crohnova bolezen, multipla skleroza, revmatoidni artritis ...'